2022 11 22
LT
Europos Sąjungos oficialusis leidinys
C 443/109
3.4.
EESRK pabrėžia, kad įmonėms reikia finansinės paramos, kad jos galėtų įdiegti automatizuotas rūšiavimo technologijas, skirtas tekstilės gaminiams, kurių negalima pakartotinai dėvėti, taip pat kurtų patobulintus perdirbimo įrenginius, įskaitant galimybę sukurti vietinius ir regioninius perdirbimo ir rūšiavimo centrus.
Be to, šios pramonės šakos suinteresuotieji subjektai turėtų rūpintis drabužių taisymo infrastruktūros, pavyzdžiui, parduotuvėse ir butikuose, kūrimu.
Šiuo atžvilgiu Komitetas sveikina EURATEX iniciatyvą netoli Europos tekstilės ir aprangos pramonės rajonų įsteigti penkis tekstilės gaminių perdirbimo centrus „ReHubs“, kuriuose būtų surenkamos, rūšiuojamos, apdorojamos ir perdirbamos pramoninės, iki vartojimo ir po vartojimo susidariusios tekstilės atliekos.
Komitetas mano, kad perdirbtiems produktams būtini techniniai, aplinkosaugos, socialiniai ir energetikos standartai, kurie turėtų būti perkelti į nacionalinę teisę ir taikomi ISO lygmeniu bei įtraukti į tarptautinius prekybos susitarimus.
3.5.
EESRK nerimauja, kad tekstilės atliekos gali būti eksportuojamos kaip naudoti gaminiai, ir mano, kad būtina nedelsiant imtis veiksmų šiuo klausimu ES lygmeniu.
Veiksminga cheminių medžiagų kontrolė turi būti vykdoma visose vertės grandinėse.
Be to, EESRK ragina pradėti taikyti geriausią pasaulinę tvarumo praktiką, pagal kurią pirkėjai ir prekių ženklų savininkai turėtų patikrinti ir reikalauti, kad būtų laikomasi CEN, CENELEC ir ETSI techninių standartų.
3.6.
Komitetas mano, kad Sąjungoje turi būti parengtos konkrečiam sektoriui skirtos ir suderintos viešųjų pirkimų socialinės ir aplinkosaugos taisyklės, kuriomis sudaromos palankesnės sąlygos tarpvalstybiniam dalyvavimui ir užtikrinamos vienodos sąlygos siekiant galutinio tikslo – visoje ES turėti privalomas ir suderintas sistemas.
Turėtų būti įsteigtas Europos trišalis komitetas, kuriame dalyvautų socialiniai partneriai ir pilietinės visuomenės organizacijos ir kuris stebėtų ir remtų socialinių bei aplinkosauginių kriterijų taikymą tekstilės sektoriaus pirkimų praktikoje.
4.
Vartotojai ir skaitmenizacija 4.1.
EESRK prašo Europos Komisijos parengti poveikio vertinimą dėl galimo vidaus rinkoje gaminamų ir (arba) parduodamų tekstilės gaminių ženklinimo patobulinimo.
Vartotojams turi būti užtikrinta sąžininga prieiga prie informacijos apie taisomumo indeksą, atsekamumą ir prie informacijos ant skaitmeninės etiketės.
Komitetas mano, kad išsamių ženklinimo reikalavimų, susijusių su tekstilės gaminių perdirbimo laipsniu ir pėdsaku, įvedimas galėtų būti svarbi paskata vartotojams rinktis tvaresnius tekstilės gaminius.
4.2.
EESRK mano, kad plataus masto informavimo kampanija Europos lygmeniu gali padėti piliečiams priimti informacija pagrįstus tvarius sprendimus, o vartotojams turėtų būti teikiamos paskatos rinktis kokybę, o ne kiekybę, pavyzdžiui, taikant skirtingus PVM tarifus tvariems ir netvariems gaminiams vidaus rinkoje.
4.3.
Šių tiekimo grandinių stebėsenai svarbūs skaidrūs ir bendrai naudojami duomenys apie gaminius, perdirbtus ir pakartotinai panaudotus junginius, prekių sunaikinimą, gamybos procese naudojamas chemines medžiagas, gamybos proceso socialinį poveikį darbo jėgai bei poveikį aplinkai, susijusį su kiekviena tiekimo grandinės įmone.
Be to, norint pagerinti tekstilės sektoriaus aplinkosauginę ir socialinę padėtį, labai svarbu sukurti atvirų duomenų sistemą ir užtikrinti laisvą prieigą vartotojams, pilietinei visuomenei ir socialiniams partneriams.
EESRK mano, kad reikia atsižvelgti į vartotojų skaitmeninį raštingumą, o duomenų turinys turėtų būti skirtas visiems tiekimo grandinės suinteresuotiesiems subjektams.
Reikia rasti tinkamą pusiausvyrą tarp poreikio turėti skaidrius duomenis ir pramoninės nuosavybės teisių apsaugos.
4.4.
EESRK reiškia susirūpinimą, kad visame pasaulyje mažiau nei 1 proc. tekstilės gaminių perdirbama naujiems tekstilės gaminiams gaminti (3) ir mano, kad būsima didesnės gamintojo atsakomybės sistema turėtų sukurti tinkamas paskatas tekstilės pluoštą perdirbti į pluoštą, o ne tariamiems žiediškumo procesams, pavyzdžiui, poliesterio, pagaminto iš perdirbtų plastikinių butelių, naudojimui.
5.
Švietimas ir darbo sąlygos 5.1.
Komitetas atkreipia dėmesį į tai, kad būtų buvę galima išsamiau išdėstyti socialinius tekstilės sektoriaus aspektus ir imtis daugiau iniciatyvų.
Žalioji pertvarka turi vykti kartu su teisinga pertvarka, todėl Komitetas apgailestauja, kad nebuvo paskelbta apie tolesnes iniciatyvas, susijusias su socialiniu dialogu ir kolektyvinėmis derybomis.
(3)
Europos Komisija.
Tekstilės gaminių strategija.